જનરલ ડાયરે બાગમાં જમા થયેલ ભીડને કોઈ પ્રકારની ચેતવણી આપી ન હતી, ગોળીબાર કરવા માટે અમૃતસર જિલ્લા મેજિસ્ટ્રેટની લેખિતમાં પરવાનગી પણ લીધેલ ન હતી. હકીકતમાં, જે માર્શલ લૉ ના વિરોધમાં લોકો એકઠા થયેલા એ લૉ 15 એપ્રિલ, 1919 ના રોજ ઔપચારિક રીતે જાહેર કરવાનો હતો પણ જનરલ ડાયરે તેને 12 એપ્રિલથી જ લાદી દીધો હતો અને લોકોને તેના વિશે જણાવવા કોઈ પ્રયત્નો પણ કર્યા ન હતા. બ્રિટીશ રાજ હોય કે આજની મોદી સરકાર, કોઈ પણ પ્રકારના રાજકીય નિર્ણય લેતા પહેલાં સરકારને એ વાતની જાણ કરવી જરૂરી છે. પણ જનરલ ડાયરે અમૃતસરના નાયબ કમિશ્નરને બાયપાસ કરીને ઓ’ડવાયર સાથે સીધો જ સંપર્ક કરેલો. વધુમાં, કાર્યવાહી બાદ જનરલ ડાયરે ખાસ સંદેશવાહક દ્વારા ઓ’ડવાયરને સીધો અહેવાલ મોકલી આપ્યો હતો. ઓ’ડવાયરે ડાયરને ટેલિગ્રામ કરીને કહેલું: “તમે કરેલી કાર્યવાહી સાવ સાચી છે. લેફ્ટનન્ટ ગવર્નર આ કાર્યવાહીને મંજૂર કરે છે”.